Jeppe Kofod (S), 2012-05-29:
Også jeg vil starte med at takke ministeren og regeringen for en rigtig god proces i udarbejdelsen af den nye strategi for dansk udviklingssamarbejde.
Jeg synes, det er en proces, der har været kendetegnet ved, at man har inddraget hele det danske ressourcemiljø – de mange mennesker, som bruger måske det meste af deres liv og alle deres kræfter på den her sag, og for hvem det er en hjertesag.
Jeg synes derfor også, det er blevet en god strategi, fordi man har taget mange af de gode ideer og bemærkninger, som folk, der er meget klogere end os, er kommet med i forløbet, med ind i strategien.
Jeg tror, man blot én gang behøver at besøge en flygtningelejr i Afrika eller små landsbyer, hvor mennesker sulter, for at forstå, hvor vigtig hjælpen til verdens fattigste er.
Det værste – hvis man har prøvet det – er at se det tomme blik i børnenes øjne, fordi de måske kun har kendt til sult i deres liv eller har mistet mange af deres familiemedlemmer eller ikke har nogen fremtid, som de kan se sig selv i i forhold til uddannelse osv.
For Socialdemokraterne er det derfor afgørende, at Danmark gør en forskel for at bekæmpe ekstrem fattigdom og give mennesker, der lever under ekstremt vanskelige vilkår, chancen for et bedre liv.
Selv om det går den rette vej med at bekæmpe ekstrem fattigdom, er der en alt for stor del af jordens befolkning, der stadig væk er født i fattigdommens fængsel.
Vi har både en pligt til og en interesse i at hjælpe mennesker og samfund, der er præget af ekstrem fattigdom, så de kan skabe et bedre liv fri af nød og fattigdom.
Vi har en interesse i at give dem hjælp til selvhjælp.
Med regeringens nye strategi for dansk udviklingssamarbejde, »Retten til et bedre liv«, er Danmark igen i front, når det gælder hjælpen til klodens allerfattigste og mest sårbare mennesker.
Det er en strategi, som jeg synes er fremsynet, og som sætter den rettighedsbaserede tilgang til udvikling i centrum, og det er en strategi med klart fokus på at skabe en bæredygtig vækst, der inkluderer de mest sårbare og fattige grupper i samfundet.
Menneskerettighederne er for alle i kraft af det, at man er et menneske.
Vi dikterer ikke EU-landenes politikker, men vi beder dem om at indføre de menneskerettigheder, som de selv har skrevet under på og tilsluttet sig.
Vi tilbyder os som partnere, for at det kan ske, og så børn kan komme i skole og ikke skal sulte, så kvinder ikke dør i barselssengen, og så befolkninger selv kan vælge deres ledere.
Med den rettighedsbaserede tilgang til udviklingssamarbejde sikrer man derfor også, at det netop bliver de fattigste og mest sårbare grupper af mennesker, som bliver hjulpet, og det er vigtigt for Socialdemokraterne at give netop disse grupper magten over deres eget liv og mulighed for at gøre en positiv forskel.
Danmark skal samarbejde med dem, som har viljen til for alvor at bekæmpe fattigdom, men som måske ikke altid har evnen til at gøre det.
Netop evnen kan vi hjælpe dem med, bl.a. med den udviklingsbistand, som Danmark er med til at levere.
En del af den hjælp kommer igennem støtte til de rigtige politikker, der bekæmper fattigdom, skaffer mennesker i arbejde og børn i skole og sikrer kvinders rettigheder, for bare at nævne nogle eksempler.
Den kommer gennem støtte til projekter, som tager vare på miljøet og får skabt en bæredygtig vækst i landene.
Men også en hjælp som får skabt stærke demokratiske institutioner og et levende civilsamfund er afgørende, ikke mindst i de skrøbelige og konfliktramte stater, hvor der er et stort behov for at skabe stabilitet og sikkerhed.
Det er helt fundamentalt for at kunne sikre borgernes rettigheder, og derfor er det vigtigt, at vi støtter der, som også ministeren er inde på, hvor krig og ulykke har drevet befolkninger på flugt eller naturkatastrofer har udvandet deres mulighed for et ordentligt liv.
De fire strategiske fokusområder menneskerettigheder og demokrati, grøn vækst, sociale fremskridt samt stabilitet og beskyttelse har netop til formål at hjælpe lande og befolkninger til at bryde ud af fattigdommens fængsel.
Der er mange enkeltelementer i strategien, som man godt kunne fremhæve, men faktisk er den samlede strategi, synes jeg, et udtryk for en effektiv fattigdomsbekæmpelse.
F.eks. mener vi også, hvad også den tidligere ordfører var inde på, at andre politikker ikke må modarbejde vores udviklingspolitik, og her kan vi bare se på, hvordan EU's landbrugspolitik har været et problem igennem mange, mange år.
Der er en direkte sammenhæng mellem de ting.
Forandringer i klimaet rammer desværre også de fattigste og mest sårbare grupper hårdest, til trods for at det er dem, der har allermindst skyld i de klimaforandringer, som vi er vidne til.
Derfor er indsatsen i strategien på de områder også rigtig vigtig.
Men et er strategien, noget andet er, at det skal omsættes til handlingsplaner, og her er vi meget positive over for den måde, som også ministeren og regeringen har lagt op til at Folketingets Udenrigsudvalg og omverdenen skal inddrages på, og at Folketingets Udenrigsudvalg får en central rolle i omsætningen fra strategi til handling.
Tak for ordet.